Diari Oficial de la Generalitat Valenciana


Sumari del DOGV 8660, del 21-10-2019 (2019/9895)

ORDRE 9/2019, de 16 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la concessió de beques per a la realització de pràctiques professionals en la direcció general amb competències en matèria de diversitat funcional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/10/16/9/dof/vci/html**

### Dades del document

Número de DOGV
:   8660

Data del DOGV
:   21-10-2019

Secció del DOGV
:   I. DISPOSICIONS GENERALS

Número del document
:   2019/9895


Data del document
:   16-10-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació
    * assignació per estudis

ORDRE 9/2019, de 16 d'octubre, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la concessió de beques per a la realització de pràctiques professionals en la direcció general amb competències en matèria de diversitat funcional. [2019/9895]  
ÍNDEX  
Preàmbul  
Capítol I. Disposicions generals  
Article 1. Objecte de l'ordre  
Article 2. Requisits per a l'obtenció de la beca i manera d'acreditar-los  
Article 3. Dotació econòmica  
Article 4. Lloc de realització  
Article 5. Prioritat i reserva de beques  
Capítol II. Òrgans competents i procediment de concessió  
Article 6. Convocatòria  
Article 7. Instrucció del procediment  
Article 8. Sol·licituds  
Article 9. Acreditació dels mèrits  
Article 10. Documents elaborats per administracions públiques  
Article 11. Comissió avaluadora  
Article 12. Barem per a l'avaluació dels mèrits  
Article 13. Procés de selecció  
Article 14. Resolució i notificació  
Article 15. Concessió deserta  
Article 16. Pluralitat de perfils professionals  
Capítol III. Condicions de gaudi de les beques  
Article 17. Durada de les beques  
Article 18. Obligacions i drets de les persones beneficiàries  
Article 19. Incompatibilitats  
Article 20. Quantia, comprovació, justificació i pagament de les beques  
Article 21. Vacants i renúncies  
Article 22. Pèrdua del dret al cobrament i reintegrament  
Disposició addicional primera. No incidència econòmica  
Disposició addicional segona. Protecció de dades  
Disposició addicional tercera. Delegació de competències de concessió  
Disposició addicional quarta. Facultats d'execució i interpretació  
Disposició derogatòria  
Disposició final  
  
  
PREÀMBUL  
  
En el marc de la política de la Generalitat adreçada a l'especialització de totes aquelles persones que estan en possessió d'un títol d'educació superior i que hagen finalitzat els estudis en dates recents, la Vicepresidència i Conselleria d'Igualtat i Polítiques Inclusiva vol acostar a les joves i els joves valencians el coneixement pràctic de l'Administració autonòmica valenciana, per a completar la seua formació mitjançant la realització de pràctiques en les seues dependències.  
  
En concret, la Llei de pressupostos de la Generalitat per a l'any 2019 preveu, en el programa pressupostari 313.40, Diversitat funcional, dins del capítol de despeses, un apartat de beques, que es poden desenvolupar tant en el centre directiu que dins de la seua estructura orgànica assumeix les funcions en matèria de diversitat funcional que corresponen de la Generalitat com en els seus centres dependents (centres de valoració i orientació de discapacitat).  
Per a aquesta finalitat es preveu la concessió de beques de pràctiques professionals amb el règim jurídic contingut en la Llei 38/2003, de 17 de desembre, general de subvencions i en el seu reglament de desenvolupament, aprovat pel Reial decret 887/2006, de 21 de juliol; en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en el Decret 132/2009, de 4 de setembre, del Consell, pel qual es regula la concessió de beques, desplegat per l'Ordre 17/2011, de 6 de maig, de la Conselleria de Justícia i Administracions Públiques.  
Aquestes beques no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea per no posseir els requisits de l'article 107.1 del Tractat de Funcionament de la Unió Europea, atés que, quant a la qualitat del beneficiari i l'objecte de les beques, aquestes accions subvencionables no afecten la competència ni els intercanvis comercials entre els estats membres ni afavoreixen determinades empreses o produccions.  
Així mateix, d'acord amb el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques, aquesta ordre s'adequa als principis de necessitat i eficàcia, atés que ofereix una oportunitat formativa a les persones joves titulades i permet complementar els coneixements adquirits en la formació acadèmica, i afavoreix l'adquisició de competències que els preparen per a l'exercici d'activitats professionals i la seua ocupabilitat, i també els principis de proporcionalitat (de conformitat amb el rang d'aquesta disposició general), seguretat jurídica, transparència i eficiència, d'acord amb el sistema establit per a la selecció d'aspirants i la seua tramitació.  
Per això, en virtut de la competència atribuïda per l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 1 del Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, una vegada evacuats els informes preceptius, concedida audiència pública, i de conformitat amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions generals  
  
Article 1. Objecte de l'ordre  
1. Constitueix l'objecte d'aquesta ordre aprovar les bases reguladores que han de regir la concessió de beques per a la realització de pràctiques professionals en la direcció general amb competències en matèria de diversitat funcional, de la Conselleria d'Igualtat i Polítiques Inclusives.  
2. Les beques tindran per objecte la realització de pràctiques professionals en els centres i unitats administratives que depenen funcionalment d'aquesta, amb la finalitat d'acostar el coneixement pràctic de l'activitat de l'Administració de la Generalitat i donar suport a la formació complementària, millora i especialització professional de les persones amb titulacions oficials universitàries o cicles formatius de grau superior.  
3. La convocatòria determinarà el nombre de beques, el centre o la dependència on es desenvoluparà cadascuna d'aquestes i la titulació exigida que es requerisca respecte a cadascuna de les beques que es convoquen.  
4. Amb caràcter previ a la convocatòria es realitzarà un programa formatiu de les beques que es convoquen, amb la finalitat establida per a aquestes.  
  
Article 2. Requisits per a l'obtenció de la beca i manera d'acreditar-los  
1. Per a obtindre la beca cal complir els requisits següents en el moment de finalització del termini de presentació de sol·licituds:  
  
a) No ser major de 35 anys.  
b) Estar en possessió del títol oficial universitari o de formació professional (grau superior) que s'especifique en la convocatòria, expedit o homologat per les autoritats espanyoles corresponents, i que no haja transcorregut més de cinc anys des de la finalització dels estudis conduents a l'obtenció d'aquest títol.  
c) No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos. Aquest període es computarà prenent en consideració la totalitat de la durada de les beques que s'han gaudit a partir del 9 de setembre de 2009, siga una o més, incloent-hi els períodes de pròrroga.  
d) No estar incurs en les prohibicions per a obtindre la condició de persona beneficiària, establides en l'article 13 de la Llei 38/2003, de 17 de novembre.  
2. No podran optar a les beques les persones que en el moment de publicar-se la convocatòria ja gaudisquen d'una altra beca de pràctiques professionals en la Generalitat, llevat que falten menys de dos mesos per a finalitzar-la.  
3. El compliment del requisit exigit en la lletra d s'ha d'acreditar mitjançant una declaració responsable. Els restants requisits s'han d'acreditar documentalment abans que es dicte la resolució de concessió, sense perjudici del que disposa l'article 10 d'aquesta ordre.  
  
Article 3. Dotació econòmica  
1. Cadascuna de les beques que es concedisquen en el marc de cada convocatòria estarà dotada amb l'import brut mensual que corresponga d'acord amb el que estipulen l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 per a les beques sotmeses a l'àmbit d'aplicació del decret esmentat, o la disposició o la norma que les substituïsca.  
2. Sobre aquest import es farà l'oportuna retenció a compte de l'Impost sobre la Renda de les Persones Físiques, i de la cotització a la Seguretat Social, d'acord amb el que disposa l'article 20 d'aquesta ordre.  
  
Article 4. Lloc de realització  
1. Les pràctiques professionals objecte de les beques es realitzaran en la direcció general competent en diversitat funcional o en els seus centres dependents, segons figure en l'oportuna convocatòria.  
2. La direcció general determinarà el centre o dependència on es desenvoluparà cadascuna d'aquestes.  
3. En tot cas, la direcció general establirà la titularitat de la direcció tècnica, supervisió i tutoria de les beques.  
  
Article 5. Prioritat i reserva de beques  
1. En totes les convocatòries que es realitzen a l'empara d'aquestes bases, l'Administració de la Generalitat reservarà un nombre adequat de places per a beques a favor de persones amb diversitat funcional, i s'haurà de garantir, com a mínim, independentment del nombre de beques convocades, la reserva d'una beca per a persones amb diversitat funcional.  
Si no es presenta cap persona amb diversitat funcional a la plaça reservada o no obté la puntuació mínima que estableix l'article 15 d'aquesta ordre, aquesta beca entrarà en el torn ordinari establit en la convocatòria.  
2. Si les beques tenen caràcter unitari i no s'estableix reserva a favor de les persones amb discapacitat, tindran preferència, en cas d'empat de puntuació, les persones candidates que tinguen la condició de persona amb diversitat funcional.  
  
  
CAPÍTOL II  
Òrgans competents i procediment de concessió  
  
Article 6. Convocatòria  
1. La convocatòria de les beques es farà mitjançant una resolució de la persona titular de la conselleria amb competències en matèria de serveis socials la qual ha de recollir, almenys, els aspectes establits en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, com ara l'objecte i nombre concret de beques de pràctiques professionals a desenvolupar en l'àmbit de la direcció general amb competències en diversitat funcional, que versaran sobre matèries de la seua competència.  
2. Aquesta convocatòria es publicarà en la Base de Dades Nacional de Subvencions (d'ara endavant, BDNS), d'acord amb el procediment establit en l'article 20 de la Llei 38/2003, de 17 de novembre, general de subvencions, i un extracte d'aquesta en el Diari Oficial de la Generalitat Valenciana.  
3. La concessió d'aquestes beques es realitzarà en règim de concurrència competitiva, d'acord amb el barem per a l'avaluació de mèrits que figura en l'article 12 d'aquesta ordre.  
  
Article 7. Instrucció del procediment  
La instrucció del procediment correspon a la direcció general amb competències en matèria de diversitat funcional la qual, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de dictar resolució.  
  
  
Article 8. Sol·licituds  
1. Les persones aspirants han de presentar, dins del termini especificat en la convocatòria, la seua sol·licitud mitjançant model normalitzat acompanyada amb el currículum, exclusivament per via electrònica, en la seu electrònica de la Generalitat, https//sede.gva.es, sense perjudici de la normativa establida amb caràcter general sobre la presentació d'escrits davant les administracions públiques. Per a la presentació per via telemàtica, el o la sol·licitant ha de disposar d'un certificat de signatura electrònica avançada o d'algun altre dels sistemes d'identificació admesos en la seu electrònica i que s'hi s'especifiquen.  
2. La presentació de la sol·licitud per a optar a aquestes beques implicarà que la persona sol·licitant accepta les bases de la convocatòria, sense perjudici d'una possible impugnació.  
3. Si la sol·licitud presentada dins del termini no posseeix els requisits exigibles o no s'aporta la documentació exigida, es requerirà la persona interessada perquè esmene aquestes deficiències en un termini màxim de deu dies hàbils, amb indicació expressa de considerar que han desistit de la seua sol·licitud en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 9. Acreditació dels mèrits  
1. Juntament amb la sol·licitud i el currículum no s'ha d'adjuntar cap documentació. Les persones seleccionades per a la fase d'entrevista, a la qual fa referència l'article 12 d'aquesta ordre, hauran de presentar la documentació acreditativa dels mèrits indicats en el currículum quan la realitzen, sense perjudici del que disposa l'article següent.  
  
2. Els mèrits que no estiguen suficientment acreditats no seran tinguts en compte a l'efecte de la seua valoració. El compliment dels mèrits s'entendrà referit a la data de finalització del termini de presentació de sol·licituds.  
3. Si després de l'acreditació dels mèrits es desprén que alguna de les persones sol·licitants no posseeix la totalitat dels requisits exigits, la comissió avaluadora li requerirà que els acredite. Si no s'acrediten en el termini que s'establisca en el requeriment, quedarà exclosa del procés, amb indicació de les inexactituds o falsedats formulades per la persona sol·licitant.  
  
Article 10. Documents elaborats per administracions públiques  
Quan els documents acreditatius dels requisits o els mèrits els haja elaborat qualsevol administració, les persones sol·licitants no estaran obligades a aportar-los, sempre que hagen expressat el consentiment perquè siguen consultats o recaptats aquests documents. Es presumirà que la persona interessada n'autoritza la consulta o l'obtenció, llevat que conste en el procediment l'oposició expressa d'aquesta o la llei especial aplicable requerisca consentiment exprés, de conformitat amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques. Excepcionalment, quan l'òrgan instructor no puga aconseguir directament aquests documents podrà exigir a la persona interessada que els aporte.  
  
  
Article 11. Comissió avaluadora  
1. Les sol·licituds presentades han de ser valorades per una comissió avaluadora, la qual elevarà una proposta motivada de resolució.  
2. La comissió avaluadora estarà integrada per cinc membres:  
a) La persona titular de la subdirecció general amb competències en matèria de persones amb diversitat funcional, que exercirà la presidència. En cas d'absència vacant o malaltia serà substituïda per la persona titular d'un dels serveis en els quals s'estructure la subdirecció.  
b) Tres persones que exercisquen de cap de servei dependents d'aquesta subdirecció general, que exerciran els llocs de vocals. En cas d'absència, vacant o malaltia, cadascuna d'elles serà substituïda per la persona que siga cap de secció dependent del servei.  
  
c) Actuarà com a secretari o secretària, una persona funcionària del grup A del centre directiu.  
3. La comissió se sotmetrà, quant al seu règim de funcionament, al que disposen la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic i l'article 18 del Decret 132/2009, de 4 de setembre, del Consell, pel qual es regula la concessió de beques.  
4. S'ha de procurar en aquesta comissió, tal com estableixen la Llei orgànica 3/2007, de 22 de març, per a la igualtat efectiva de dones i homes, i la Llei 9/2003, de 2 d'abril, de la Generalitat, per a la igualtat entre dones i homes, el respecte del principi de participació equilibrada de dones i homes.  
  
Article 12. Barem per a l'avaluació dels mèrits  
1. Els mèrits de les persones candidates es valoraran d'acord amb els criteris següents, els quals permetran aconseguir un màxim de 32 punts, dels quals 25 punts corresponen a la puntuació màxima dels apartats A al E, i 7 punts corresponen a la puntuació màxima per l'apartat de l'entrevista:  
A. Expedient acadèmic: en aquest apartat la valoració màxima serà de 13,50 punts, atorgats d'acord amb els criteris següents:  
A.1. Expedient acadèmic: la puntuació assignada ha de coincidir amb la nota mitjana ponderada, que donarà lloc a una valoració entre 5 i 10 punts.  
- Nota mitjana 5: 5 punts.  
- Nota mitjana 6: 6 punts.  
- Nota mitjana 7: 7 punts.  
- Nota mitjana 8: 8 punts.  
- Nota mitjana 9: 9 punts.  
- Nota mitjana 10: 10 punts.  
Quan la ponderació estiga feta amb una puntuació 0-4 s'aplicarà el que disposa l'apartat 13.4 i 5 del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
A.2. Altres títols acadèmics oficials que no constitueixen un requisit per a la concessió, fins a un màxim de 3,50 punts, d'acord amb la puntuació següent:  
- Doctor: 2 punts.  
- Altres llicenciatures: 1 punt.  
- Altres graus o diplomatures: 0,50 punts.  
- Màster: 0,50 punts.  
- Postgrau de 300 o més hores en matèries relacionades amb l'objecte de la beca: 1 punt per cadascun d'aquests.  
A.3. En aquells casos en què la convocatòria estiga adreçada a graduats o diplomats i llicenciats indistintament, tindre la llicenciatura es valorarà en 0,50 punts.  
A.4. Si la convocatòria també s'adreça a tècnics superiors de Formació Professional, la diplomatura o el grau es valorarà en 0,25 i una llicenciatura en 0,50 punts.  
B. Coneixement del valencià: la puntuació màxima que es podrà obtindre en aquest apartat serà de 2,50 punts.  
Només es valoraren els certificats expedits o homologats per la Junta Qualificadora de Coneixements de Valencià o de qualsevol entitat certificadora homologada, d'acord amb l'escala següent, o el seu equivalent d'acord amb el Marc Europeu Comú de Referència per a les Llengües.  
1. Es puntuarà exclusivament el nivell més alt acreditat dels següents:  
Oral: 0,50 punts.  
Elemental: 1,00 punt.  
Mitjà: 1,50 punts.  
Superior: 2,00 punts.  
2. Especialitat de correcció de textos: 0,50 punts.  
3. Especialitat en llenguatge en mitjans de comunicació: 0,50 punts.  
4. Especialitat en llenguatge administratiu: 0,50 punts.  
C. Coneixements d'idiomes de la Unió Europea: la puntuació màxima que es podrà obtindre per al conjunt dels idiomes i cursos acreditats serà d'1 punt.  
Es puntuarà exclusivament el nivell més alt acreditat, d'acord amb el Marc Europeu Comú de Referència per a les Llengües, a partir del B1 inclusivament, amb la puntuació següent:  
B1, amb 0,20 punts  
B2, amb 0,40 punts  
C1, amb 0,80 punts  
C2, amb 1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, de conformitat amb el que estableix el Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres.  
En el cas que el coneixement d'un idioma s'acredite per títol universitari i haja sigut valorat en l'apartat A.2 no es podrà computar també en aquest apartat. En cap cas es puntuaran en aquest subapartat els cursos de valencià.  
D. Coneixements addicionals. La valoració màxima que es pot obtindre en aquest apartat serà de 6 punts, d'acord amb els criteris de valoració següents:  
D.1. Experiència professional relacionada directament amb l'objecte de la beca, fins a 2 punts. Es computarà 0,10 punts per cada mes complet treballat.  
D.2. Cursos de formació: es valoraran els cursos de formació i perfeccionament relacionats amb l'objecte de la beca, de durada igual o superior a 15 hores, que hagen sigut cursats o impartits per la persona interessada, fins a un màxim de 4 punts d'acord amb l'escala següent:  
  
- De 200 o més hores, 3,00 punts.  
- De 100 o més hores, 2,00 punts.  
- De 75 o més hores, 1,50 punts.  
- De 50 o més hores, 1,00 punt.  
- De 25 o més hores, 0,50 punts.  
- De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts i es valoraran per una sola vegada, amb independència d'haver cursat o impartit successives edicions del mateix curs. En cap cas es puntuaran en aquest subapartat ni en l'apartat C els cursos de valencià i d'idiomes. Tampoc es puntuaran en aquest apartat els cursos conduents a l'obtenció d'algun dels títols al·legats com a mèrit en l'apartat A.2 o cursos de formació de l'apartat F.  
  
E. Altres mèrits. Es valoraran fins a un màxim de 2 punts:  
Els coneixements d'ofimàtica (processament de textos, gestor de bases de dades, etc.) es computaran conformement a l'escala següent:  
a) Curs de formació acadèmica o professional (informàtica) de 100 o més hores: 2 punts.  
b) De 75 o més hores: 1,50 punts.  
c) De 50 o més hores: 1,00 punt.  
d) De 25 o més hores: 0,50 punts.  
e) De 15 o més hores: 0,20 punts.  
Només es computaran els títols expedits per acadèmies, escoles oficials, universitats o organismes oficials acreditats.  
F. Entrevista. Mitjançant una entrevista, que versarà sobre la trajectòria formativa i professional de la persona sol·licitant, sobre la situació i les necessitats de les persones amb diversitat funcional a la Comunitat Valenciana, els serveis socials especialitzats destinats a aquest col·lectiu de persones i sobre les actuacions públiques sobre aquest tema, es valoraran els aspectes següents: les aptituds per a les tasques a exercir, fins a un màxim de 2 punts; el coneixement de la política social de l'Administració de la Generalitat i de les mesures desenvolupades per la Generalitat en matèria de serveis socials, fins a 2 punts, i el coneixement de les necessitats especials de les persones amb diversitat funcional, fins a un màxim de 3 punts. La puntuació total atorgada en l'entrevista no podrà superar els 7 punts.  
2. En cas d'empat, aquest es resoldrà a favor de la persona que puga acreditar que en el moment de presentació de les sol·licituds té reconegut un grau de discapacitat igual o superior al 33 %. Tindrà prioritat, si escau, aquella persona que acredite un major grau de discapacitat.  
  
Si persisteix l'empat o no es pot aplicar el criteri anterior, per ser beques no reservades, s'aplicaran els criteris següents: en primer lloc, té prioritat la persona que acredite ser víctima de violència de gènere o del terrorisme; i, com a criteri de desempat, qui posseïsca una renda familiar més baixa. La renda familiar es determinarà aplicant els criteris continguts en els articles 6 i 7 de l'Ordre 21/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques per a la realització d'estudis universitaris a les universitats de la Comunitat Valenciana o en la normativa que la substituïsca.  
  
Article 13. Procés de selecció  
1. La comissió avaluadora es reunirà dins dels vint dies següents a la finalització del termini de presentació de sol·licituds, una vegada que dispose de l'autobaremació que s'obté de manera automàtica a l'emplenar el currículum. Comprovarà que els mèrits al·legats s'adeqüen al que s'estableix en la convocatòria i publicarà la llista provisional, ordenada segons la puntuació obtinguda d'acord amb el barem que es recull en l'article 12 d'aquesta ordre.  
2. Les persones aspirants disposen d'un termini de deu dies a partir de l'endemà de la data de publicació per a formular al·legacions. Tant aquesta publicació com les successives s'efectuaran en la seu electrònica de la conselleria (www.inclusio.gva.es).  
3. Les persones aspirants que obtinguen les millors puntuacions en aquesta fase, fins a un màxim de deu aspirants per cada tipus de beca convocada, seran convocades per la comissió per a la realització de l'entrevista. La falta d'assistència a l'entrevista determinarà l'exclusió del procés selectiu.  
D'aquells candidats que, després d'una deficient presentació de la documentació acreditativa dels seus mèrits, es comprove que no tenen la puntuació inicialment atorgada de manera que queden relegats i, per tant, no ocupen els deu primers llocs, se'n deixarà constància i es convocarà per a l'entrevista, si escau, el següent o següents en ordre de puntuació de mèrits.  
Així mateix, en quedaran exclosos aquells candidats que no puguen acreditar el compliment dels requisits, d'acord amb el que estableix l'article 9, apartat 3.  
4. Una vegada finalitzades les entrevistes, la comissió avaluadora sumarà els punts obtinguts en aquesta fase als atorgats per la resta de mèrits i publicarà la llista ordenada per la puntuació total obtinguda, en la qual s'indicarà quines persones seran les proposades per a l'obtenció de la beca per obtindre la major puntuació. Les persones aspirants disposaran d'un termini de deu dies a partir de l'endemà de la data de publicació per a formular al·legacions.  
5. Transcorregut el termini d'al·legacions i valorades aquestes, la comissió avaluadora elaborarà una proposta de resolució que contindrà les persones beneficiàries.  
6. La proposta inclourà també una borsa de reserva, que estarà constituïda per les o els aspirants cridats a la fase d'entrevista als quals no se'ls haja adjudicat beca. Aquesta borsa s'ordenarà de major a menor puntuació. Així mateix, s'inclourà una llista dels aspirants les sol·licituds dels quals han sigut desestimades, amb indicació de les causes que han motivat la denegació.  
  
Article 14. Resolució de concessió, notificació i publicitat  
1. La resolució de concessió de les beques ha de ser motivada i la dictarà, d'acord amb la proposta elevada per la comissió de valoració, la persona titular de la direcció general amb competències en matèria de diversitat funcional i es publicarà en el Diari Oficial de la Generalitat Valenciana. La resolució ha d'especificar el termini en el qual la persona beneficiària ha d'incorporar-se al departament en el qual ha de fer les tasques pròpies de la beca.  
2. La publicació de la resolució tindrà efectes de notificació, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
3. El termini màxim per a notificar la resolució serà de sis mesos. Si transcorregut aquest termini no s'ha dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
4. La resolució dictada per la persona titular de la direcció general amb competències en matèria de diversitat funcional, en adoptar-se per delegació, ha d'indicar expressament aquesta circumstància, i es considerarà dictada per l'òrgan delegant, la qual esgotarà la via administrativa.  
5. Contra la resolució que es dicte, que posa fi a la via administrativa, es pot interposar un recurs contenciós administratiu, d'acord amb el que disposa la Llei 29/1998, de 13 de juliol, reguladora de la jurisdicció contenciosa administrativa, sense perjudici de la interposició de qualsevol altre recurs que consideren pertinent.  
  
Article 15. Concessió deserta  
L'òrgan concedent, a proposta de la comissió avaluadora, podrà declarar deserta la concessió d'aquelles beques convocades que, d'acord amb el procediment de selecció, s'hagen d'atorgar a una persona que no arribe a una puntuació total mínima de 13,50 punts.  
  
Article 16. Pluralitat de perfils professionals  
1. La resolució de convocatòria podrà establir diverses modalitats de beques quan aquestes estiguen adreçades a diferents perfils professionals. En aquest cas, el procés de selecció es durà a terme per separat per a cada modalitat, de manera que la competència s'establisca únicament entre les persones que concórreguen a les beques d'un mateix perfil.  
2. Per a optar a beques de diverses modalitats les persones interessades hauran de presentar, juntament amb la seua sol·licitud, un currículum diferent per a cadascuna d'aquestes.  
3. En una convocatòria no podrà concedir-se més d'una beca a la mateixa persona. Si una persona aspirant obté una puntuació que li permeta ser seleccionada per a diverses beques, abans d'elevar la proposta de resolució se li concedirà un termini de deu dies perquè opte per una d'aquestes i serà proposada només per a l'elegida, i serà exclosa de la selecció de les altres. Si no exerceix aquesta opció, la comissió de valoració la proposarà per a aquella beca per a la qual haja obtingut la major puntuació i, si la puntuació és la mateixa, per a aquella amb un menor nombre de candidats o candidates. Si amb aquests criteris no pot determinar-se quina beca se li ha de concedir, la proposarà per a aquella que figure primer en la convocatòria.  
  
  
CAPÍTOL III  
Condicions de gaudi de les beques  
  
Article 17. Durada de les beques  
1. El període de durada de les beques s'haurà d'especificar en la convocatòria i serà com a màxim de dotze mesos comptadors des de la data d'incorporació que s'indique en la resolució de concessió.  
2. La beca podrà ser prorrogada amb les condicions establides en l'article 5 del Decret 132/2009, de 4 de setembre, del Consell, pel qual es regula la concessió de beques, mitjançant una resolució expressa, per un període màxim de dotze mesos, sempre que hi haja crèdit adequat i suficient per als exercicis als quals afecte i que el desenvolupament de l'activitat que s'estiga efectuant així ho requerisca o aconselle.  
3. A aquest efecte, la quantia de cada beca, amb la corresponent pròrroga, podrà ser actualitzada amb els límits que indique la llei de pressupostos de la Generalitat, sense perjudici del que dispose la resolució que la conselleria competent en matèria d'hisenda dicte per a cada any a què afecte la pròrroga, en virtut del que estableixen els apartats 1 i 3 de l'article 17 i la disposició final segona del Decret 132/2009, de 4 de setembre, del Consell, pel qual es regula la concessió de beques.  
4. En els casos en què per part, adopció o acolliment o ingrés hospitalari s'interrompa el període de durada establit, s'actuarà d'acord amb el que disposa l'article 24 del Decret 132/2009, de 4 de setembre, del Consell, pel qual es regula la concessió de beques.  
  
  
Article 18. Obligacions i drets de les persones beneficiàries  
1. Les persones adjudicatàries de les beques hauran de presentar, en el termini de deu dies hàbils següents a la publicació de la resolució de la concessió en el Diari Oficial de la Generalitat Valenciana, la documentació següent:  
a) Model de domiciliació bancària, emplenat com cal, en el qual ha de constar el número de compte en el qual es rebran les transferències mensuals.  
b) Acreditació de la titularitat del compte bancari, com també de l'IBAN, que s'indique en el model de domiciliació bancària.  
c) Documentació acreditativa del compliment dels requisits recollits en l'article 2.  
2. L'incompliment injustificat de l'obligació d'acreditació dels requisits o d'incorporació en termini es considerarà una renúncia a la beca i donarà lloc a la substitució de la persona adjudicatària pel procediment establit per a aquest cas.  
3. Les persones beneficiàries de les beques hauran de complir les obligacions establides en l'article 14 de la Llei 38/2003, de 17 de novembre, general de subvencions, com també les restants previstes en el Decret 132/2009, de 4 de setembre, del Consell, pel qual es regula la concessió de beques.  
4. Les persones beneficiàries estaran obligades a exercir les tasques pròpies de les pràctiques amb l'horari que s'especifique en la resolució de concessió, que serà com a màxim de trenta hores setmanals, durant tot el període de gaudi d'aquesta, d'acord amb les directrius que li proporcione la persona que exercisca la funció de tutor o tutora.  
5. A la finalització del període de durada de les beques, i en el termini màxim de trenta dies, les persones beneficiàries hauran de lliurar una memòria sobre les activitats realitzades i els coneixements adquirits.  
  
6. Finalitzat el període de gaudi de la beca i entregada la memòria, després de l'informe favorable del tutor o tutora, la persona titular de la direcció general amb competències en matèria de diversitat funcional expedirà un certificat d'aptitud i aprofitament.  
  
Article 19. Incompatibilitats  
Les beques estaran subjectes al règim d'incompatibilitats previst en l'article 22 del Decret 132/2009, de 4 de setembre, del Consell, pel qual es regula la concessió de beques.  
  
Article 20. Quantia, comprovació, justificació i pagament de les beques  
1. La quantia de les beques serà la que determine la resolució a la qual fa referència l'article 17.1 del Decret 132/2009, de 4 de setembre, del Consell, pel qual es regula la concessió de beques, la qual s'actualitzarà anualment segons el que disposa aquest precepte. Sobre aquest import caldrà practicar-se la retenció corresponent a compte de l'Impost sobre la Renda de les Persones Físiques, com també la corresponent cotització a la Seguretat Social en els termes establits en el Reial decret 1493/2011, de 24 d'octubre, i les altres, si escau, que d'acord amb la normativa vigent poden correspondre.  
2. L'import es pagarà per mensualitats vençudes, després de la certificació d'un satisfactori nivell de dedicació i aprofitament. El certificat l'expedirà la persona titular que ocupe el lloc de treball de cap del servei al qual corresponguen les funcions respecte de les quals la persona beneficiària realitze les pràctiques. Si les pràctiques versen sobre funcions de diferents serveis, podrà emetre el certificat qualsevol de les persones que ocupen el lloc de treball de cap de servei, indistintament.  
3. La comprovació de la realització de l'activitat es durà a terme mitjançant la supervisió del tutor o la tutora de les tasques exercides per la becària o el becari.  
4. En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret de la persona interessada a l'audiència.  
  
Article 21. Vacants i renúncies  
1. La renúncia a les beques comportarà la pèrdua de tots els drets inherents a aquestes i, per tant, l'import deixarà de percebre's a partir d'aquell moment.  
2. Si alguna beca queda vacant abans que concloga el període de durada, a causa de renúncies, abandons, incompliment d'obligacions o qualsevol altra causa, es podrà concedir una nova beca, pel període de gaudi restant. La concessió s'efectuarà seguint l'ordre de la borsa de reserva a la qual fa referència l'article 13.6 d'aquesta ordre.  
  
Article 22. Pèrdua del dret al cobrament i reintegrament  
1. Tota alteració de les condicions i requisits tinguts en compte per a la concessió de la beca podrà donar lloc a la pèrdua del dret al cobrament total o parcial. En particular, donarà lloc a la pèrdua del dret al cobrament l'incompliment del règim d'incompatibilitats al qual fa referència l'article 16 d'aquesta ordre.  
2. Pertocarà també la pèrdua del dret al cobrament de la beca i el reintegrament de les quantitats percebudes indegudament per l'incompliment de les obligacions que s'estableixen en aquesta ordre, com també en els casos recollits en l'article 37 de la Llei 38/2003, de 17 de novembre, general de subvencions, en relació amb el que disposa l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Les quantitats que s'hagen de reintegrar tindran la consideració d'ingrés de dret públic a l'efecte del procediment aplicable a la seua cobrança i reportaran interessos de demora des del moment del pagament de la beca fins a la data en què s'acorde la procedència del reintegrament.  
4. Abans de la resolució per la qual es revoque, minore o es deixe sense efecte la subvenció, es garantirà el dret de la persona interessada a l'audiència.  
  
Article 23. Pla de control  
De conformitat amb el que estableix l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte de la convocatòria de beques, d'acord amb aquestes bases, que consistirà en:  
1. La comprovació i control de la documentació acreditativa dels mèrits de les persones que han obtingut la beca.  
2. La supervisió, per la persona que exercisca la tutoria, del programa formatiu de la beca i les funcions que cal realitzar en el curs de les seues pràctiques, segons el que estableixen els articles 1.4 i 4.3 d'aquesta ordre.  
3. La memòria de les activitats de formació realitzada per la persona que ha obtingut la beca, prevista en l'article 18, apartat 5.  
4. El certificat d'aptitud i aprofitament, previst en l'article 18, apartat 6.  
  
  
DISPOSICIONS ADDICIONALS  
  
Primera. No incidència econòmica  
L'aprovació d'aquestes bases no comporta, en si mateix, obligacions econòmiques en els pressupostos de la Generalitat, sense perjudici de les possibles convocatòries que es puguen resoldre de conformitat amb la consignació pressupostària que s'establisca en el corresponent exercici.  
  
Segona. Protecció de dades  
Les dades personals de totes les persones interessades, recollides durant el transcurs del procediment derivat de les convocatòries de les beques, seran objecte de tractament en els termes i condicions que es recullen en la Llei orgànica 3/2018, de 5 de desembre, de protecció de dades personals i garantia dels drets digitals, i en l'Ordre 3/2011, de 8 de novembre, de la Conselleria d'Hisenda i Administració Pública, per la qual es crea un fitxer de dades de caràcter personal denominat beques de pràctiques professionals de la Generalitat.  
  
Tercera. Delegació de competència de concessió  
Es delega en la persona titular de la direcció general la competència per a dictar la resolució de concessió de la beca, de conformitat amb l'article 160.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Quarta. Facultats d'execució i interpretació  
1. La persona titular de la direcció general competent en matèria de diversitat funcional queda facultada per a adoptar les mesures necessàries per a l'aplicació d'aquesta ordre, a efectes de concessió de beques, i resoldre els dubtes i els conflictes que puguen plantejar els becaris o becàries en l'exercici de les seues funcions, després de vist l'expedient contradictori, i amb plena subjecció al Decret 132/2009, de 4 de setembre, del Consell, pel qual es regula la concessió de beques, les seues normes de desenvolupament i al que disposa aquesta ordre.  
2. Així mateix, es delega en aquest òrgan la resolució de les incidències que es produïsquen amb anterioritat o posterioritat a la concessió, la resolució dels expedients de desistiment, de renúncia, de minoració i de revocació.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que disposa aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 16 d'octubre de 2019  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI